Nem szégyen a fecske, sőt - mit vállalhat be egy férfi a strandon?
Sokan úgy gondolják, hogy a változó divat csak a nőket érinti, ám a tervezők egyre többet gondolnak a férfiakra is, legyen szó nyári ruhákról vagy téli darabokról.
Most, hogy már tényleg megérkezett a kánikula hazánkba is, ráadásul a női fürdőruha divatot már górcső alá vettük, ideje sorra vennünk a férfiak fürdőnadrágdivatját.

Fazonban ugyanúgy, mint mintában és színben is egyre nő a választék, így már a férfiaknak sem kell félniük attól, hogy a strandon "szembejön egy ugyanolyan fürdőnadrág.

Íme, a legfontosabb fazonok, szín- és mintavariációk, amelyek az idei trend kihagyhatatlan darabjai.

A múlt: a fecske és a magasderekú fürdőnadrág

Dédszüleink korában a nagy népszerűségnek örvendő, oldalt petlivel (gatyamadzaggal) megkötős fürdőnadrágot hívták fecskének, mivel a nadrágnak fecskefarokra emlékeztető formája volt. Az anyaga egyszerű karton volt. Általában középkék színben, elől középen fehér csíkkal árulták.

Az eredeti fecske-divatot a derékban magasra felszabott, hurkolt anyagból készült fürdőnadrág követte, amelyet a mai sztreccs fürdőnadrág elődjének nevezhetünk.

Modern fecske

Később a fecske újra előkerült, némileg frissített formákkal. A tradíció kedvelői előszeretettel választják ma is ezt a fazont. Abszolút ideális napozáshoz, mivel nem sokat takar, ám feszélyezheti a kevésbé magabiztos viselőket azzal, hogy túl sokat mutat.

Többnyire egyszínű variációk találhatók a piacon, de már idén több márka is geometrikus mintájú, csíkokkal és négyzetekkel tarkított darabokat dobott a piacra. A mediterrán országok fiataljai egyre inkább kezdenek e fazonra visszatérni. A magyarok egyelőre kevésbé bevállalósak.

Feszes short
A short fazonú alsónemű fürdőruhává nőtte ki magát. Szintén sokat sejtet, ám fazonja mégis vagányabb. Legyen egyszínű, mintás, kockás, vagy csíkos, mindegyik menő idén.

Rövidnadrág

A fecske mellett ez a másik már klasszikusnak számító fürdőnadrág, amely ennek ellenére egyre nagyobb népszerűségnek örvend. Ezt mutatja, hogy külföldön már háttérbe szorította az eladási listákon a hosszabb fazonú boardshortokat is.   

A combközépig érő rövidnadrág bármilyen vízi vagy vízparti sporthoz ideális, mivel a hossza nem akadályoz sem a vízben való mozgásnál, sem a parton való futkározásnál, és nem is kell arra figyelni viselőjének, mint a feszes fecskénél, hogy elcsúszik a helyéről.

Boardshort 
A mai fiatalok körében itthon még mindig ez a fazon a legnépszerűbb. Általában térdig ér, így napozáshoz nem a legideálisabb. Ám ez biztosítja a legnagyobb komfort érzetet a férfiak számára, hiszen fazonja olyan, akár egy utcai short.

Az élénk színűek, mintásak és printelt nadrágok még mindig hódítanak, ám idén egy új vonalként a "retro"-érzést idéző, fakóbb, kopottas hatású fürdőnadrág sok márkánál megjelenik.
férfi fürdőnadrág nyár fürdőruha fürdőnadrág strand